ธนชาตประกัน เน้นจับลูกค้าเก่า
ยอดขายรถยนต์ไตรมาสแรกที่ประกาศออกมา ก็เป็นไปตามที่คาด เมื่อยังคงติดลบไป 11% ซึ่งเป็นผลกระทบมาจากภาวะเศรษฐกิจ แต่ขณะเดียวกันธุรกิจต่อเนื่องอย่างประกันภัยรถยนต์ของบางบริษัทก็ยังทำผลงานได้ดีอยู่
1 พ.ค. 2558

ยอดขายรถยนต์ไตรมาสแรกที่ประกาศออกมา ก็เป็นไปตามที่คาด เมื่อยังคงติดลบไป 11% ซึ่งเป็นผลกระทบมาจากภาวะเศรษฐกิจ แต่ขณะเดียวกันธุรกิจต่อเนื่องอย่างประกันภัยรถยนต์ของบางบริษัทก็ยังทำผลงานได้ดีอยู่ 
นายพีระพัฒน์ เมฆสิงห์วี กรรมการผู้จัดการ บริษัท ธนชาตประกันภัย เปิดเผยว่า ผลจากภาวะเศรษฐกิจไม่ดี ทำให้ปีนี้บริษัทหันมาเน้นรักษาฐานลูกค้าเก่า โดยเน้นพัฒนาคุณภาพการให้บริการให้ดีขึ้น ควบคุมค่าใช้จ่ายในการดำเนินงาน และจัดกิจกรรมคืนกำไรให้ลูกค้าทุกเดือน ทำให้ยอดขายประกันภัยยังคงเติบโต โดยไตรมาสแรกเบี้ยรับรวมเพิ่มขึ้นประมาณ 10% เมื่อเทียบกับงวดเดียวกันของปีก่อน
นอกจากนี้ บริษัทยังสามารถรักษาการเติบโตของกำไรสุทธิไว้ได้อย่างต่อเนื่อง โดยเพิ่มขึ้น 21% ในไตรมาสแรก ทำได้ 304 ล้านบาท ซึ่งเป็นผลมาจากการทำตลาดลูกค้ารายย่อย ทำให้สามารถบริหารความเสี่ยงจากการรับประกันภัยได้อีก ประกอบกับมีลูกค้ามาจากทั่วประเทศผ่านสาขาของธนาคารธนชาต
สำหรับไตรมาส 2 นี้ บริษัทจะหันมาปัดฝุ่นสินค้าเก่าที่มีราคาไม่แพงมาก ทั้งประกันภัยรถยนต์ ประกันอุบัติเหตุส่วนบุคคล และประกันภัยที่อยู่อาศัย ให้เข้ากับภาวะเศรษฐกิจ เพราะในสถานการณ์ปัจจุบันลูกค้าจะตัดสินใจอย่างรอบคอบ และคิดถึงความคุ้มค่าก่อนที่จะซื้อสินค้าใดสินค้าหนึ่ง “ปีนี้เราตั้งเป้าหมายเบี้ยรับรวม 6,500 ล้านบาท เพิ่มขึ้น 11% ไตรมาสแรกเติบโต 10% ก็ถือว่าเป็นไปตามแผนที่เราวางไว้ เพราะเราโตมากกว่าอุตสาหกรรมที่เพิ่มขึ้นไม่มาก” นายพีระพัฒน์ กล่าว